Il-Kunsill u l-Parlament Ewropew illum laħqu qbil dwar baġit tal-UE għall-2020 li jiffoka b'mod qawwi fuq it-tkabbir u l-kompetittività, l-azzjoni klimatika u prijoritajiet oħra tal-UE bħas-sigurtà u l-ġestjoni tal-migrazzjoni. It-total tal-impenji huwa stabbilit għal €168.7 biljun. Dan huwa żieda ta' 1.5% meta mqabbel mal-baġit tal-2019 kif emendat. €1.5 biljun inżammu disponibbli taħt il-limiti massimi tal-infiq tal-qafas finanzjarju pluriennali għall-2014-2020, li jippermetti lill-UE tirreaġixxi għal ħtiġijiet mhux prevedibbli. It-total ta' pagamenti jammonta għal €153.6 biljun, 3.4% aktar mill-2019. Din iż-żieda tirrifletti l-implimentazzjoni kontinwa tal-programmi tal-2014-2020 bl-iktar ħeffa possibbli. L-għan huwa li jiġu żgurati pagamenti f'waqthom lill-benefiċjarji u tiġi evitata akkumulazzjoni sostanzjali ta' talbiet għall-pagament matul il-ftit snin li ġejjin, b'mod partikolari b'rabta mal-politika ta' koeżjoni. Iċ-ċifri maqbula huma bbażati fuq il-premessa li r-Renju Unit ser ikompli jipparteċipa bis-sħiħ fil-finanzjament u l-implimentazzjoni tal-baġit tal-UE għall-2020. Il-baġit tas-sena li jmiss isaħħaħ l-appoġġ għall-oqsma ta' prijorità u l-programmi bl-aqwa prestazzjoni tal-UE. Huwa jiżgura wkoll approċċ realistiku, filwaqt li jitqiesu l-interessi tal-kontribwenti u l-ħtieġa li jiġu indirizzati sfidi ġodda li jistgħu jfeġġu fl-2020. Nixtieq nenfasizza b'mod partikolari l-mixja lejn baġit tal-UE aktar ''ekoloġiku'' u niżgura li huwa jservi biex jappoġġa l-aġenda klimatika tal-UE. Kimmo Tiilikainen, Segretarju tal-Istat, Ministeru għall-Finanzi tal-Finlandja, kap negozjatur tal-Kunsill għall-baġit tal-UE għall-2020 L-UE stabbiliet hija stess l-objettiv li tiddedika mill-inqas 20% tan-nefqa tal-UE għall-protezzjoni tal-klima fil-perjodu 2014-2020. Bħala għajnuna biex jintlaħaq dan l-objettiv, il-Parlament u l-Kunsill qablu li jżidu l-enfasi fuq azzjonijiet relatati mal-klima f'diversi oqsma bħar-riċerka u l-iżvilupp (Orizzont 2020), l-infrastruttura tat-trasport u l-enerġija (il-Faċilità Nikkollegaw l-Ewropa) u l-azzjoni esterna tal-UE. Ġew allokati wkoll fondi addizzjonali għall-programm LIFE tal-UE, li ser jirċievi €590 miljun, u l-Aġenzija Ewropea għall-Ambjent għar-reklutaġġ ta' persunal ġdid (+6) biex tiġi appoġġata l-ġlieda kontra t-tibdil fil-klima. Elementi importanti oħra tal-ftehim dwar il-baġit tal-UE għall-2020 jinkludu dan li ġej: Sabiex jiġu appoġġati t-tkabbir u l-kompetittività, €25.3 biljun (+7.9% meta mqabbel mal-2019) ġew allokati għal programmi taħt is-subintestatura 1a (kompetittività għat-tkabbir u l-impjiegi). Dan jinkludi aktar fondi għal Orizzont 2020 (€13.5 biljun b'kollox, +8.8%), is-sistemi Ewropej ta' navigazzjoni bis-satellita (EGNOS u Galileo) (€1.2 biljun, +74.8%) u t-taqsima tal-enerġija tal-Faċilità Nikkollegaw l-Ewropa (€1.3 biljun, +35.0%). Erasmus+ ser jirċievi €2.9 biljun (+3.6%) biex jappoġġa l-iskambji taż-żgħażagħ. Biex jiġi miġġieled il-qgħad fost iż-żgħażagħ fir-reġjuni l-aktar affettwati, il-pakkett għall-Inizjattiva favur l-Impjieg taż-Żgħażagħ ġie stabbilit għal €145 miljun. Fl-oqsma tas-sigurtà u l-migrazzjoni, il-Fond għall-Asil, il-Migrazzjoni u l-Integrazzjoni ġew allokati €949 miljun għall-ġestjoni tal-migrazzjoni, inkluż biex jiġu appoġġati l-istati membri l-aktar esposti. Il-Fond tas-Sigurtà Interna ser jirċievi €501 miljun. Finanzjament addizzjonali mqabbel mal-2019 ser jiġi pprovdut għal diversi aġenziji, inkluż biex jiġi rreklutat persunal ġdid mill-FRONTEX (+191), l-Uffiċċju Ewropew ta' Appoġġ fil-qasam tal-Asil (+82), il-Europol (+24) u l-Uffiċċju tal-Prosekutur Pubbliku Ewropew (+10). Il-Eurojust ser tirċievi €3.7 miljun addizzjonali. L-istrumenti ta' azzjoni esterna tal-UE ġew rinfurzati biex ikopru l-kontribut tal-UE għall-wegħda lis-Sirja kif maqbul matul il-konferenza Brussell III dwar is-Sirja u biex jiġu miġġielda l-għeruq tal-migrazzjoni permezz tat-tieqa tal-Afrika ta' Fuq tal-Fond Fiduċjarju tal-UE għall-Afrika. Bħal fl-2018 u l-2019, il-fondi ta' qabel l-adeżjoni għat-Turkija tnaqqsu b'mod sinifikanti meta mqabbla mal-abbozz ta' baġit propost mill-Kummissjoni (-€85 miljun) minħabba t-tbegħid tat-Turkija mill-valuri tal-UE. Aktar fondi, min-naħa l-oħra, ġew ipprovduti lill-Balkani tal-Punent. Il-passi li jmiss Il-Parlament u l-Kunsill issa għandhom 14-il ġurnata biex japprovaw formalment il-qbil li ntlaħaq. Il-Kunsill mistenni japprovah fil-25 ta' Novembru. Il-vot fil-Parlament Ewropew huwa skedat għas-27 ta' Novembru. Il-baġit tal-UE għall-2020 (f'miljuni ta' €) Impenji 1. Tkabbir intelliġenti u inklużiv - 1a. Kompetittività għat-tkabbir u l-impjiegi - 1b. Koeżjoni ekonomika, soċjali u territorjali 2. Tkabbir sostenibbli: riżorsi naturali 3. Sigurtà u ċittadinanza 4. Ewropa globali 5. Amministrazzjoni Strumenti speċjali Bħala % tad-DGN tal-UE28 Is-sit web tal-Kunsill dwar kwistjonijiet baġitarji Ara l-paġna tal-laqgħa